
Comisia pentru buget,

finanţe şi bănci

Bucureşti,   20.11.2002 

Nr. 531

AVIZ

asupra propunerii legislative privind modificarea alin. (1) şi (2) din Ordonanţei de urgenţă a Guvernului nr. 29/2000 privind sprijinul acordat producătorilor de lapte
Cu adresa nr. 342 din 5.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind modificarea alin. (1) şi (2) din Ordonanţei de urgenţă a Guvernului nr. 29/2000 privind sprijinul acordat producătorilor de lapte.

 In urma examinării, în şedinţa din data de 20.11.2002, Comisia, cu unanimitate de voturi, a hotărât respingerea din următoarele considerente:

Ordonanţa de urgenţă a Guvernului nr. 29/2000, aprobată prin Legea nr. 42/2001, a fost modificată prin Ordonanţa de urgenţă a Guvernului nr. 18/2002, aprobată prin Legea nr. 442/2002, în sensul introducerii, după alineatul (1) al art. 1, a unui text nou, care are următorul cuprins:

“(11) În perioada de iarnă se adaugă un spor de 20% la stimulentul acordat pentru fiecare litru de lapte livrat.”
Având în vedere faptul că actul normativ va afecta bugetul de stat devin incidente dispoziţiile art. 110 alin. (1) din Constituţie fiind obligatorie solicitarea unei informări din partea Guvernului.

Menţionăm că potrivit art. 137 alin. (5) din Constituţia României “nici o cheltuială bugetară nu poate fi aprobată fără stabilirea sursei de finanţare”.

Totodată sunt incidente dispoziţiile art. 10 alin. (2) din Legea nr. 72/1996 privind finanţele publice, care dispune în sensul obligaţiei instituţiilor să prevadă în actul normativ mijloacele necesare acoperirii sporului de cheltuieli pe care aplicarea legii îl va genera.

PREŞEDINTE,

SECRETAR,

